Posten må nå hele landet – også i framtida
Regjeringen foreslår i statsbudsjettet for 2027 at brev fra 1. juli 2027 som hovedregel bare skal leveres i postkassen én dag i uka, mot annenhver dag i dag. Innlandet KrF mener forslaget rammer distriktene hardest. Det svekker beredskapen i hele landet og eliminerer muligheten til å utvikle postens landsdekkende nett i stedet for å benytte seg av den.
Et forslag som treffer by og land ulikt
Regjeringen sier at om noen vil ha posten oftere, kan den hentes på et hentepunkt de fem andre dagene i uka. I tettbygde strøk ligger slike hentepunkt som regel i geografisk nærhet til bosted. I store deler av Innlandet ligger hentepunktene mange kilometer unna og mange mangler kollektivtilbud. For mennesker bosatt på bygda, kanskje uten bil og sertifikat, betyr forslaget i praksis én postlevering i uka og ingenting mer.
Regjeringen foreslår også at avsendere som trenger raskere levering, som for eksempel banker og helsetjenester, kan kjøpe det til høyere porto. Det betyr at den økte kostnaden flyttes over på sykehus, kommuner og andre avsendere, - i praksis på den enkelte innbygger. Det er nettopp de som ikke er digitale brukere, ofte eldre og mennesker med funksjonsnedsettelser, som er mest avhengige av manuell postlevering.
Regjeringen skriver selv at folk over hele landet skal ha et godt og likeverdig posttilbud. Et tilbud som fungerer godt for dem som bor nær et hentepunkt, og dårlig for dem som ikke gjør det, er ikke et likeverdig tilbud.
Beredskap: et nett vi ikke får tilbake
Posten er den eneste aktøren som har folk og kjøretøy innom hver eneste postrute i hele landet, hver uke. Om strømmen går, mobilnettet faller ut eller digitale tjenester rammes av et cyberangrep, er fysisk postdistribusjon og kjennskap til lokalsamfunnet en verdi for hele totalberedskapen. 
I 2025 lovet regjeringen å vurdere postens betydning for sikkerhet og beredskap. Den vurderingen må gjøres før man bygger ned, ikke i etterkant. Ruter, kompetanse og lokalkunnskap som har blitt borte, er erfaringsmessig både dyrt og tungvindt å bygge opp igjen. Å legge fram et budsjett som skal «trygge Norge i en utrygg tid», samtidig som man svekker et av de få sivile nettene som når hele landet, er en dårlig løsning.
Postbudet kan gjøre mer, ikke mindre
Istedenfor å kutte leveringsdager bør vi legge flere oppgaver til postbudet. Postbudet kjører allerede forbi alle boligene i grisgrendte strøk. 
Postbudet kan for eksempel også brukes til å:
· levere medisiner fra apoteket
· levere dagligvarer fra nærbutikken til mennesker som ikke selv kommer seg dit
· levere hjelpemidler, bibliotekbøker og andre kommunale tjenester
· være en sikkerhet ved at man er kjent ansikt som ser til eldre som bor alene, som en dørterskeltjeneste
Når kommuner, apotek, helseforetak og nærbutikker kjøper tjenester langs de samme rutene, blir hver levering mer lønnsom, og fellesskapet får utnyttet ressursene bedre. 

Innlandet KrF vil arbeide for
· Stortinget avviser forslaget om brevlevering én dag i uka, og opprettholder minst dagens leveringsfrekvens til postkassene i hele landet.
· Ingen reduksjon i posttjenestene gjennomføres før en helhetlig vurdering av postens rolle i beredskap og totalforsvar er lagt fram for Stortinget.
· Regjeringen utreder en landsdekkende dørterskeltjeneste for eldre og andre som har behov for det.
· Det etableres en forsøksordning der postbud i distriktene leverer medisiner, dagligvarer og andre varer på oppdrag fra apotek, nærbutikker og kommuner – og at Innlandet blir pilotfylke.
· Avisdistribusjon i områder uten kommersielle budnett sikres varig, slik at lokalavisene når fram også i distriktene.
· Postens ansatte involveres i arbeidet med framtidas posttjeneste, og at arbeidsplassene i distriktene ivaretas.
En god posttjeneste handler om mer enn brev. Den handler om at hele landet skal henge sammen og er en del av vår totalberedskap.,

